CELEX: 52012DC0325
Language: mt
Date: 2012-05-30 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm ta’ riforma nazzjonali 2012 tar-Rumanija u l-għoti ta' opinjoni tal-Kunsill dwar il-programm ta' konverġenza tar-Rumanija għall-2012-2015

|
			
		
		
		52012DC0325
		
			Rakkomandazzjoni għal RAKKOMANDAZZJONI TAL-KUNSILL dwar il-programm ta’ riforma nazzjonali 2012 tar-Rumanija u l-għoti ta' opinjoni tal-Kunsill dwar il-programm ta' konverġenza tar-Rumanija għall-2012-2015 /* COM/2012/0325 final */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
dwar il-programm ta’ riforma nazzjonali 2012
tar-Rumanija 
u l-għoti ta' opinjoni tal-Kunsill dwar il-programm ta' konverġenza
tar-Rumanija għall-2012-2015
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2) u
148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta' pożizzjonijiet ta' baġit u
s-sorveljanza u l-koordinazzjoni ta' politika ekonomika[1],
u partikolarment l-Artikolu 5(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-riżoluzzjonijiet
tal-Parlament Ewropew[3],
Wara li kkunsidra l-konklużjonijiet tal-Kunsill
Ewropew,
Wara li kkunsidra l-opinjoni tal-Kumitat
għall-Impjiegi,
Wara li kkonsulta mal-Kumitat Ekonomiku u
Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni Ewropea li tvara
strateġija ġdida għall-impjiegi u t-tkabbir, Ewropa 2020,
imsejsa fuq koordinazzjoni msaħħa tal-politiki ekonomiċi, li
tiffoka fuq l-oqsma ewlenin fejn jeħtieġ azzjoni biex tingħata
spinta lill-potenzjal tal-Ewropa għat-tkabbir sostenibbli u
l-kompetittività.
(2)       Fit-13 ta’ Lulju 2010,
il-Kunsill adotta rakkomandazzjoni dwar il-linji gwida ġenerali
għall-politiki ekonomiċi tal-Istati Membri u l-Unjoni (mill-2010
sal-2014) u fil-21 ta’ Ottubru 2010, adotta deċiżjoni
dwar il-linji gwida għall-politiki dwar l-impjiegi tal-Istati Membri[4],
li flimkien jagħmlu l-"linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
okkupazzjonali nazzjonali tagħhom.
(3)       Fit-12 ta’ Lulju 2011,
il-Kunsill adotta rakkomandazzjoni dwar il-programm ta' riforma nazzjonali
tar-Rumanija għall-2011 u ta Opinjoni tal-Kunsill dwar il-programm
aġġornat ta’ konverġenza tar-Rumanija 2011-2014.
(4)       Fit-23 ta’ Novembru 2011,
il-Kummissjoni adottat it-tieni Stħarriġ Annwali dwar it-Tkabbir li
huwa l-bidu tat-tieni semestru Ewropew ta’ koordinazzjoni politika integrata u
ex-ante, li hija magħġuna fl-istrateġija Ewropa 2020.
(5)       Fit-2 ta’ Marzu 2012,
il-Kunsill Ewropew approva l-prijoritajiet għall-iżgurar
tal-istabbiltà finanzjarja, il-konsolidazzjoni fiskali u l-azzjoni biex
jitrawwem it-tkabbir. Huwa enfasizza l-ħtieġa li titkompla
l-konsolidazzjoni fiskali differenzjata favur it-tkabbir, biex jinkisbu lura
l-kundizzjonijiet normali tas-self għall-ekonomija, biex jinġiebu 'l
quddiem it-tkabbir u l-kompetittività, jiġu indirizzati l-qgħad u
l-konsegwenzi soċjali tal-kriżi, u tkun immodernizzata
l-amministrazzjoni pubblika. 
(6)       Fit-2 ta’ Marzu 2012,
il-Kunsill Ewropew stieden ukoll lill-Istati Membri li jieħdu sehem
fil-Patt Euro Plus biex iressqu l-impenji tagħhom fil-ħin
għall-inklużjoni fil-programmi tagħhom ta' stabbiltà jew
konverġenza u l-programmi nazzjonali ta’ riforma tagħhom.
(7)       Fit-23 ta’ April 2012,
ir-Rumanija ressqet il-programm tagħha ta’ riforma nazzjonali tal-2012 u
fil-11 ta’ Mejju 2012, il-programm tagħha ta’ konverġenza
li jkopri l-perjodu 2012-2015.
(8)       Fis-6 ta' Mejju 2009,
il-Kunsill adotta d-Deċiżjoni 2009/459/KE[5]
biex ikun hemm assistenza finanzjarja għad-dispożizzjoni tar-Rumanija
fuq medda medja ta’ żmien għal perjodu ta' tliet snin skont
id-dispożizzjonijiet tal-Artikolu 143 tat-Trattat. Il-Memorandum ta' Qbil
mehmuż magħha ffirmat fit-23 ta' Ġunju 2009 u
s-supplimenti suċċessivi tiegħu jistipulaw il-kundizzjonijiet
ta’ politika ekonomika li abbażi tagħhom tħallset
l-għajnuna finanzjarja. Id-Deċiżjoni 2009/459/KE ġiet
emendata fis-16 ta' Marzu 2010 permezz
tad-Deċiżjoni 2010/183/UE[6]. Wara li
r-Rumanija implimentat il-programm b'suċċess, u minħabba
aġġustament parzjali tal-kont kurrenti għar-raġuni li kien
għad hemm dgħufijiet strutturali fis-swieq tal-prodotti u
tax-xogħol tar-Rumanija li jagħmlu lill-pajjiż sensittiv
għat-tibdil f’daqqa fil-prezzijiet internazzjonali,
fit-12 ta' Mejju 2011, il-Kunsill adotta
d-Deċiżjoni 2011/288/UE[7] biex ikun hemm
għad-dispożizzjoni tar-Rumanija assistenza finanzjarja ta’
prekawzjoni fuq medda ta' żmien medju għal perjodu ta' tliet snin
skont l-Artikolu 143 tat-Trattat. Il-Memorandum ta’ Qbil mehmuż
magħha ġie ffirmat fid-29 ta' Ġunju 2011 u
l-ewwel suppliment tiegħu fis-27 ta' Diċembru 2011.
(9)       It-tieni reviżjoni
formali tal-programm ta’ assistenza finanzjarja li seħħet lejn tmiem
April-bidu ta’ Mejju 2012 stabbiliet li l-implimentazzjoni tal-programm
tar-Rumanija għadha fit-triq it-tajba. Il-mira tad-defiċit fiskali
tal-flus kontanti għall-2011 intlaħqet, filwaqt li l-mira tal-ESA[8]
setgħet tintlaħaq li kieku ma kienx hemm miżura ta’ darba
marbuta ma’ deċiżjonijiet tal-qorti li tobbliga l-gvern iħallas
kumpens lil ċerti kategoriji ta’ impjegati. Il-baġit 2012
għadu fit-triq it-tajba biex jinkiseb defiċit taħt it-3% tal-PGD
f’termini tal-ESA. Is-settur bankarju tar-Rumanija rkupra malajr minkejja
t-tiħżin attwali fil-kwalità tal-assi, li baqa' jaffettwa b’mod
negattiv il-profitabilità tas-settur bankarju. Il-kondizzjonijiet tal-programm
fis-settur finanzjarju ntlaħqu, minkejja xi dewmien f’ċerti
każijiet. Il-progress f’ċerti żoni ewlenin ta’ riforma
strutturali bħall-enerġija u t-trasport u l-assorbiment ta’ fondi
tal-UE kienu irregolari. 
(10)     Wara sentejn ta’ kriżi,
il-PDG reali tar-Rumanija kiber fl-2011 bi 2½%. Għall-2012 it-tkabbir
huwa mistenni li jonqos fir-ritmu għal 1.4%. Huwa mbassar li t-talba
domestika se tkun il-mutur prinċipali tat-tkabbir. L-investiment pubbliku,
bis-saħħa tat-titjib fl-assorbiment tal-fondi tal-UE, huwa mistenni
li jkollu rwol ewlieni fl-2012.
(11)     Abbażi tal-istima
tal-programm ta’ konverġenza tal-2012 skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li x-xenarju makroekonomiku li
jirfed il-previżjonijiet baġitarji fil-programm huwa plawżibbli.
L-għan tal-istrateġija baġitarja deskritt fil-programm huwa li
jintlaħaq defiċit baġitarju taħt it-3% tal-PDG fl-2012, bi
qbil mar-rakkomandazzjonijiet tal-Kunsill mogħtija lir-Rumanija permezz
tal-Proċedura ta’ Defiċit Eċċessiv. Wara dan, għandha
l-għan li tikseb objettiv baġitarju fuq medda ta’ żmien medju (MTO)
ddefinit bħala defiċit ta’ 0.7% tal-PDG f’termini strutturali. L-MTO jirrifletti
b’mod xieraq ir-rekwiżiti tal-Patt ta’ Stabilità u Tkabbir. Wara
l-korrezzjoni ppjanata tad-defiċit eċċessiv fl-2012, id-defiċit
mistenni jkompli jonqos għal 2.2% tal-PDG fl-2013, għal 1.2% tal-PDG fl-2014
u 0.9% tal-PDG fl-2015. Abbażi tal-bilanċ baġitarju strutturali
(ikkalkolat mill-ġdid),[9] dan jimplika titjib
fid-defiċit ta’ 1.5% fl-2012, 0.5% fl-2013 u 0.7% fl-2014, bi qbil
maż-0.5% tal-kriterju ta’ tqabbil tal-PDG tal-Patt ta’ Stabilità u Tkabbir.
Ir-rata ta’ tkabbir tan-nefqa tal-gvern hija konformi mal-kriterju ta’ tqabbil tan-nefqa
tal-Patt ta’ Stabilità u Tkabbir matul il-perjodu 2012-2015. Il-programm jipprevedi
l-ksib tal-MTO fl-2014. Ir-riskji ewlenin għall-miri baġitarji huma
l-arretrati tal-intrapriżi tal-gvern, kif ukoll l-akkumulu mill-ġdid
potenzjali ta’ arretrati fil-livell tal-gvern lokali u fis-settur
tas-saħħa. Għal dak li huwa dejn pubbliku, dan kien taħt l-34%
tal-PDG sa tmiem l-2011 u b’hekk baqa’ sostanzjalment taħt is-60% tal-PDG.
(12)     Ir-Rumanija daħlet
għal għadd ta’ impenji bħala parti mill-Patt Euro Plus. Dawn
l-impenji, u l-implimentazzjoni tal-impenji ppreżentati fl-2011, huma
marbuta mat-trawwim tal-kompetittività u l-impjiegi, finanzi pubbliċi
iktar sostenibbli u tisħiħ tal-istabbiltà finanzjarja.
B’DAN JIRRAKKOMANDA li r-Rumanija
għandha tagixxi tul il-perjodu 2012-2013 biex:
Timplimenta l-miżuri stabbiliti
fid-Deċiżjoni 2009/459/KE, kif emendata
bid-Deċiżjoni 2010/183/UE, kif ukoll il-miżuri stabbiliti
fid-Deċiżjoni 2011/288/UE u speċifikati aktar
fil-Memorandum ta' Qbil tat-23 ta' Ġunju 2009 u
s-supplimenti sussegwenti tiegħu, u fil-Memorandum ta' Qbil
tad-29 ta' Ġunju 2011 u s-supplimenti sussegwenti
tiegħu.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 02.08.1997, p. 1.
[2]               COM(2012)325 finali
[3]               P7_TA(2012)0048 u
P7_TA(2012)0047
[4]               Id-Deċiżjoni tal-Kunsill
2012/238/UE tas-26 ta’ April 2012
[5]               ĠU L 150, 13.6.2009, p. 8.
[6]               ĠU L 83, 30.3.2010, p. 19.
[7]               ĠU L 132, 19.5.2011, p. 15.
[8]               Is-Sistema Ewropea tal-Kontabilità
[9]               Bilanċ aġġustat ċiklikament nett
minn miżuri ta’ darba u temporanji,,ikkalkulat mill-ġdid mis-servizzi
tal-Kummissjoni abbażi tal-informazzjoni pprovduta fil-programm, bl-użu
tal-metodoloġija li hemm ftehim komuni dwarha.